പൊറ്റമ്മല് ശ്രീധരക്കുറുപ്പ് വധം: സുപ്രീംകോടതി വാറന്റില് പ്രതി അറസ്റ്റില് കോഴിക്കോട്: 20 കൊല്ലം മുമ്ബ് നഗരത്തെ ഞെട്ടിച്ച പൊറ്റമ്മല് ശ്രീലക്ഷ്മി വീട്ടില് അഡ്വ. ശ്രീധരക്കുറുപ്പ് വധക്കേസില് സുപ്രീംകോടതി വാറന്റ് പുറപ്പെടുവിച്ച പ്രതി പിടിയില്. മംഗളൂരുവില് ശനിയാഴ്ച രാവിലെയാണ് അറസ്റ്റ് ചെയ്തതെന്ന് പൊലീസ് അറിയിച്ചു. 2001മാര്ച്ച് 15ന് ശ്രീധരക്കുറുപ്പിനെ വീട്ടില്ക്കയറി ഇരുമ്ബുവടി കൊണ്ട് തലക്കടിച്ച് നെഞ്ചില് കഠാര കുത്തിയിറക്കി കൊലപ്പെടുത്തി 18 പവന് സ്വര്ണാഭരണങ്ങളും 53,000 രൂപയും കവര്ന്ന കേസിലെ മുഖ്യപ്രതി കൊല്ലം കടയ്ക്കല് ചിങ്ങേലി ബിന്ദു ഭവനത്തില് ബിജു 43 വിനെയാണ് മെഡിക്കല് കോളജ് അസി. കമീഷണര് കെ. സുദര്ശെന്റ നേതൃത്വത്തിലുള്ള പ്രത്യേക അന്വേഷണസംഘം അറസ്റ്റ് ചെയ്തത്. സംഭവദിവസം അര്ധരാത്രി പ്രതികളായ ബിജുവും ഇടുക്കി പ്ലാമൂട് വീട്ടില് സാബുവും വീടിെന്റ പിന്വാതില് കുത്തിത്തുറന്ന് കയറി കിടപ്പുമുറിയില് അലമാരയില് കവര്ച്ച നടത്തുന്നതിനിടെ ശബ്ദം കേട്ടുണര്ന്ന ശ്രീധരക്കുറുപ്പിനെയും ഭാര്യ ലക്ഷ്മി ദേവിയെയും മാരകായുധങ്ങളുമായി ആക്രമിച്ചുവെന്നാണ് കേസ്. ശ്രീധരക്കുറുപ്പ് സംഭവസ്ഥലത്ത് മരിച്ചു. ഭാര്യ ലക്ഷ്മീദേവി തലക്കടിയേറ്റ് ഗുരുതരപരിക്കുകളോടെ മാസങ്ങളോളം അബോധാവസ്ഥയിലായി. ക്രൈംബ്രാഞ്ച് അറസ്റ്റ് ചെയ്ത പ്രതികള്ക്ക് ജീവപര്യന്തം ശിക്ഷ ലഭിച്ചെങ്കിലും ഇതിനെതിരെ പ്രതികള് ഹൈകോടതിയില് അപ്പീല് നല്കിയപ്പോള് വെറുതെ വിട്ടു. ഹൈകോടതി ഉത്തരവിനെതിരെ കേരളസര്ക്കാര് സുപ്രീംകോടതിയില് അപ്പീല് നല്കിയതിനെ തുടര്ന്നാണ് കോടതിയില് ഹാജരാവാത്തതിനെ തുടര്ന്ന് അറസ്റ്റ് വാറന്റ് പുറപ്പെടുവിച്ചത്. ഡി.സി.പി സ്വപ്നില് മഹാജെന്റ നിര്ദേശപ്രകാരം അന്വേഷണസംഘം പ്രതിക്കായി തമിഴ്നാട്, കര്ണാടക തുടങ്ങിയ സംസ്ഥാനങ്ങളില് തിരച്ചില് നടത്തിവരവെ ദിവസങ്ങളോളം മംഗളൂരു കേന്ദ്രീകരിച്ച് നടത്തിയ അന്വേഷണത്തിനൊടുവിലാണ് അവിടെ ഡെക്ക എന്ന സ്ഥലത്ത് പ്രതി പിടിയിലായത്. എഎസ്.ഐമാരായ ഇ. മനോജ്, കെ. അബ്ദുറഹിമാന്, മഹീഷ്, സീനിയര് സി.പി.ഒമാരായ ഷാലു, സി.പി.ഒമാരായ സുമേഷ് ആറോളി, പി.പി. മഹേഷ്, ശ്രീജിത്ത് പടിയാത്ത് എന്നിവരടങ്ങിയ അന്വേഷണസംഘമാണ് പ്രതിയെ പിടിച്ചത്.